Welkom: Dubbele tragedie toe egpaar sterf | Netwerk24
Deur Alet van der Walt 19 November 2019 18:20
Goretti en Joe Vieira van Welkom is Dinsdag in ’n dubbele tragedie dood.
’n Bekende Welkomse egpaar, die eienaars van ’n plaaslike supermark, is Dinsdagoggend in ’n dubbele treurspel by hul huis in ’n woonkompleks in Jan Cellierspark dood.
Kapt. Stephen Thakeng, polisiewoordvoerder, sê die polisie ondersoek die onnatuurlike sterftes van Joe en Goretti Vieira, mede-eienaars van die Sylvania Superspar.
“ ’n Vrou is dood nadat sy vermoedelik ’n oordosis pille gedrink het en haar man is daarna ook dood in die huis aangetref met ’n skietwond. Daar was ’n vuurwapen langs hom,” sê Thakeng.
’n Buurman van die egpaar sê Joe se gemoedstoestand was die afgelope tyd nie baie goed nie. “Hy het verlede week ’n werker in die kompleks aangerand.”
Dinsdagoggend omstreeks 08:00 het Vieira ’n rusie met ’n ander inwoner gehad en die man glo met die vuis geslaan.
Kort ná dié aanranding is Vieira na sy huis waar hy glo op Goretti se lyk afgekom en die polisie ontbied het.
Die polisie het Vieira buite die huis ondervra, waarna hy by die huis in is en hom vermoedelik self geskiet het.
Die egpaar het twee getroude kinders, Rogerio en Jacqueline, en sewe kleinkinders.
Rogerio is getroud met Lieschen Botes, ’n voormalige model.
Meer oor: Welkom | Oordosis | Skietvoorval
Leser worstel met vrae 7 jaar ná pa eie lewe neem
Vlugtelinge moet kerk ‘so gou moontlik’ ontruim